সূত্রের খবর, কয়েকমাস আগে লেক মলের নির্মাতা সংস্থার (মল নির্মাণের দায়িত্ব ছিল শ্রীকান্তের সংস্থার হাতে) তরফে কলকাতা পুরসভাকে একটি চিঠি দিয়ে জানানো হয় যে, ওই মলের চারতলায় পুরসভার ভাড়াটে হিসাবে যে দোকানগুলি রয়েছে, সেগুলি অন্য তলে স্থানান্তরিত করা হোক। প্রসঙ্গত, লেক মলের পরিকাঠামো উন্নয়নের সময় শ্রীকান্তের সংস্থা এবং পুরসভার মধ্যে চুক্তি হয়েছিল। চুক্তি অনুযায়ী, দোকানদারদের পুনর্বাসনের জন্য পুরসভাকে আলাদা জায়গা দিতে হবে শ্রীকান্তের সংস্থাকে। প্রথম দফায় পুনর্বাসনের জায়গা তারা দিয়ে দিয়েছে। দ্বিতীয় দফার পুনর্বাসনের জন্য অতিরিক্ত আরও সাড়ে ছ’হাজার বর্গফুট জায়গা তাদের পুরসভাকে দেওয়ার কথা। প্রথমে চুক্তিতে ঠিক হয়েছিল, ওই জায়গা মলের চারতলায় দেবে শ্রীকান্তের সংস্থা। কিন্তু সম্প্রতি পাঠানো ওই চিঠিতে নতুন প্রস্তাবে বলা হয়েছে, চারতলায় সবটুকু জায়গার পরিবর্তে নির্ধারিত সাড়ে ছ’হাজার বর্গফুট জায়গা চার (১২০০ বর্গফুট), পাঁচ (সাড়ে তিন হাজার বর্গফুট) ও ছ’তলায় (প্রায় ১৮০০ বর্গফুট) ভাগ করে দেওয়া হবে। সেইমতোই গত ডিসেম্বরে পুর প্রশাসন সিদ্ধান্ত নিয়েছে যে, শ্রীকান্তের প্রস্তাব অনুযায়ীই কাজ করা হবে। প্রসঙ্গত, এর আগেও লেক মলের পরিকাঠামো উন্নয়নে মুখ্যমন্ত্রী মমতা বন্দ্যোপাধ্যায়ের সঙ্গে ঘনিষ্ঠতার সুবাদে শ্রীকান্ত বাড়তি ‘সুবিধা’ পেয়েছিলেন বলে অভিযোগ উঠেছিল। পুর আধিকারিকদের একাংশের দাবি, এক্ষেত্রে জায়গা নিয়ে টানাটানিতেও শ্রীকান্ত এগিয়ে থাকলেন!
অবশ্য শ্রীকান্তের সংস্থার দাবি, অপরিসর জায়গার কারণে চারতলায় ব্যবসায় অসুবিধা হতে পারে। তাই এই পরিবর্তন। পুর প্রশাসনের বক্তব্য, এতে পুরসভার কোনও ক্ষতি নেই। তাছাড়া পুরনো দোকানগুলি শ্রীকান্তের সংস্থাই কিনে নিয়েছে। ফলে তারাই পুনর্বাসনের জায়গা ঠিক করবে। কিন্তু পুরসভার নথিতে ওই দোকানগুলির মালিক হিসাবে এখনও শ্রীকান্তের সংস্থার নাম নথিভুক্ত হয়নি! ফলে স্বাভাবিকভাবেই প্রশ্ন উঠেছে যে, কীসের ভিত্তিতে অন্য তলে পুনর্বাসনের জায়গা স্থানান্তরিত করার প্রস্তাব দিতে পারে শ্রীকান্তের সংস্থা! যদিও কর্তৃপক্ষের দাবি, শ্রীকান্তের সংস্থা আবেদন করলেই দোকানের মালিক হিসাবে তাদের নাম নথিভুক্ত করে দেওয়া হবে।